WORLD จ่อเปิดตัว 3 โครงการใหม่ กว่า 2.5 พันลบ.พร้อมคาดสรุปเจรจาร่วมทุนเร็วๆนี้
WORLD จ่อเปิดตัว 3 โครงการใหม่ กว่า 2.5 พันลบ.พร้อมคาดสรุปเจรจาร่วมทุนเร็วๆนี้
6 ส.ค. 2558

นายจิรศักดิ์ จิยะจันทน์ ประธานกรรมการบริหาร บริษัท เวิลด์ คอร์ปอเรชั่น จำกัด (มหาชน) หรือ WORLD เปิดเผยว่า ในช่วงปลายปี 2558 บริษัทเตรียมเปิด 3 โครงการ มูลค่ารวมกว่า 2,500 ล้านบาท ได้แก่ โครงการคอนโดมิเนียมย่านวัชรพล โครงการคอนโดฯป่าตอง และโครงการทาวน์โฮม Luxury ย่านสาทร
โดยโครงการคอนโดมิเนียมย่านวัชรพลมูลค่า 1,200 ล้านบาท ขนาด1,200 ยูนิต โดยจะเริ่มรับรู้รายได้ในปี 2559 และโครงการทาวน์โฮม Luxury สุดหรู”นอร์ท สาทร”มูลค่า 640 ล้านบาท จะเริ่มรับรู้รายได้ในปีหน้าเช่นกัน ซึ่งจะทำให้รายได้และกำไรของ WORLD โตอย่างก้าวกระโดด โดยมีธุรกิจอสังหาฯเป็นแกนนำ
สำหรับแนวโน้มผลการดำเนินงานของบริษัทในปี 2559 (1 มิ.ย. 2558 – 31 พ.ค.2559) รายได้จากธุรกิจอสังหาริมทรัพย์จะปรับตัวเพิ่มขึ้นอย่างมีนัยสำคัญ และขยับขึ้นมาเป็นรายได้หลักของบริษัท โดยรายได้ที่เพิ่มขึ้นจะมาจาก 3 โครงการคือ โครงการ “ดิเอ็มเมอร์รัล เทอร์เรซ คอนโด ป่าตอง” มูลค่า 750 ล้านบาท ซึ่งทยอยรับรู้รายได้จากเฟสแรกตั้งแต่เดือนเดือนกรกฎาคมที่ผ่านมา
ทั้งนี้ ในช่วงที่ผ่านมามีผู้ประกอบการอสังหาฯ ขนาดกลางและขนาดเล็ก เข้ามาติดต่อให้บริษัทร่วมลงทุนประมาณ 30-40 โครงการ ทั้งในกรุงเทพฯและต่างจังหวัด ซึ่งมีทั้งโครงการแนวบน และแนวราบ อย่างไรก็ตาม เงื่อนไขในการเข้าร่วมทุนของบริษัท จะเน้นเลือกโครงการที่มียอดจองเกิน 60-70% และอยู่ในทำเลที่มีศักยภาพ คาดว่าน่าจะได้สรุปร่วมลงทุนในเร็วๆนี้
 